# śrī-śrī-rādhā-kṛṣṇārcana-dīpikā

## Introduction

This is the 2.0 version. The numbering system has been revised to give each full verse, whether quoted or an original *kārikā*, a single number in sequence. The total number of verses is now 150. A few corrections have also been made and footnotes added.

The published edition used in making this version is Haridas Shastri’s 462 Gaurabda version (1947 CE), published as number 41 in the Gaudiya-gaurava-grantha-guccha series, published by Haridas Das Babaji.

Note: Jiva Goswami refers to this book as *Kṛṣṇārcana-dīpikā* in his *Brahma-saṁhitā* commentary, verse 4.

(Jagadananda Das, 2004-07-26)

 --o)0(o--

# śrī-śrī-rādhā-kṛṣṇārcana-dīpikā

sanātana-samo yasya jyāyān śrīmān sanātanaḥ |

śrī-vallabho’nujaḥ so’sau śrī-rūpo jīva-sad-gatiḥ ||1||[[1]](#footnote-2)

purāṇa-saṁhitā-tantra-mantra-śruti-samanvitam |

gītā-bhāgavataṁ śāstraṁ jayatād vraja-dhāmasu ||2||

śrī-dāmodara-rādhārcanam arhati vraja-sthānām |

āvaśyakatām aśāvyanayo ratrādhidevyaṁ hi ||3||

tatra kaścit śāstra-pramāṇakatvaṁ na manyate, taṁ pratīdaṁ brūmaḥ—

lakṣmīr abhitaḥ strītamā gopyo lakṣmītamāḥ prathitāḥ |

rādhā gopītamā ced asyāḥ kā samā rāmā ||4|| iti ||[[2]](#footnote-3)

āstāṁ tāvat lakṣmī-vijetṛ-guṇa-gaṇa-gopī-gaṇa-pradhānatayā śrī-kṛṣṇa-sandarbhādau nirṇītā |[[3]](#footnote-4) atra ca nirṇeṣyamāṇā svayaṁ bhagavataḥ śrī-kṛṣṇasya svayaṁ lakṣmī-rūpā śrī-rādhā | gopī-jana-mātra-saṁvalitaḥ sa upāsyata ity atra śāstrāṇi śṛṇu | tatrāroha-bhūmikā-krameṇa darśyate |

ārādhanaṁ hi kṛṣṇasya bhaved āvaśyakaṁ yathā |

tathā tadīya-bhaktānāṁ no ced doṣo’sti dustaraḥ ||5||[[4]](#footnote-5)

atra śrī-kṛṣṇasya yathā gautamīya-tantre—

asāre ghora-saṁsāre sāraṁ kṛṣṇa-padārcanam |

janmāsādya manuṣyeṣu śuddhe ca pitṛ-mātari |

yo nārcayati kalpaḥ san tasmāt pāpataro hi kaḥ ||6||

mahābhārate—

mātṛvat parakṣantaṁ sṛṣṭi-saṁsāra-kārakam |

yo nārcayati deveśaṁ taṁ vidyād brahma-ghātakam ||7||

atha tadīyānāṁ yathā pādme—

mārkaṇḍeyo’mbarīṣasya vasur vyāso vibhīṣaṇaḥ |

puṇḍarīko baliḥ śambhuḥ prahlādo viduro dhruvaḥ ||8||

dālbhyaḥ parāśaro bhīṣmo nāradādyāś ca vaiṣṇavaiḥ |

sevyo hariṁ niṣevyāmī no ced doṣaḥ paraṁ bhavet ||9||

tathā hari-bhakti-sudhodaye [16.76]—

arcayitvā tu govindaṁ tadīyān nārcayanti ye |

na te viṣṇoḥ prasādasya bhājanaṁ dāmbhikā janāḥ ||10||

pādmottara-khaṇḍe—

ārādhanānāṁ sarveṣāṁ viṣṇor ārādhanaṁ param |

tasmāt parataraṁ devi tadīyānāṁ samarcanam ||11||

arcayitvā tu govindaṁ tadīyān nārcayet tu yaḥ |

na sa bhāgavato jñeyaḥ kevalaṁ dāmbhikaḥ smṛtaḥ ||12|| iti |

atra pūrvatra ca tadīya-śabdena tasya bhaktā eva ucyante | tat tv anye—

dvau bhūta-sargau loke’smin daiva āsura eva ca |

viṣṇor bhakti-paro daiva āsuras tad-viparyayaḥ ||13||

iti viṣṇu-dharmāgni-purāṇādi-niyamāt | tat sṛṣṭy-ādi-līlā-gatatve’pi tad-udāsīneṣv audāsīnyasya yogyatvam | tad-dveṣṭṛṣu tad-dveṣyasyaiveti ca | tathaiva darśitaṁ saptame rājasūyārambhe śrī-yudhiṣṭhirādibhiḥ śiśupālaṁ prati gāli-pradānādinā | ataḥ śrī-bhagavān apy uktaṁ—pravṛttiṁ ca nivṛttiṁ ca [gītā 16.7] ity ārabhya—

tān ahaṁ dviṣataḥ krūrān saṁsāreṣu narādhamān |

kṣipāmy ajasram aśubhān āsurīṣv eva yoniṣu ||14||

āsurīṁ yonim āpannā mūḍhā janmani janmani |

mām aprāpyaiva kaunteya tato yānty adhamāṁ gatim ||15|| [gītā 16.19-20]

tathā—

avajānanti māṁ mūḍhā mānuṣīṁ tanum āśritam |

paraṁ bhāvam ajānanto mama bhūta-maheśvaram ||16||

moghāśā mogha-karmāṇo mogha-jñānā vicetasaḥ |

rākṣasīm āsurīṁ caiva prakṛtiṁ mohinīṁ śritāḥ ||17|| [gītā 9.11-12]

ity anena sva-bhaktāḥ stutāḥ |

mahātmānas tu māṁ pārtha daivīṁ prakṛtim āśritāḥ |

bhajanty ananya-manaso jñātvā bhūtādim avyayam ||18||

satataṁ kīrtayanto māṁ yatantaś ca dṛḍha-vratāḥ |

namasyantaś ca māṁ bhaktyā nitya-yuktā upāsate ||19|| [gītā 9.13-14]

ata evaikādaśe mad-bhakta-pūjābhyadhikā iti | mama pūjato’py abhi sarvato-bhāvenādhikā adhika-mat-prīti-karīty arthaḥ | tasmān mad-bhakta-pūjāvaśyakā cāntaraṅgā ceti sthite—

eteṣām api sarveṣāṁ prahlādaḥ pravaro mataḥ |[[5]](#footnote-6)

sarveṣu hari-bhakteṣu prahlādo hi mahattamaḥ ||20||[[6]](#footnote-7)

saptame prahlādasyaiva hi vākyam—

kvāhaṁ rajaḥ-prabhava īśa tamo’dhike’smin

jātaḥ suretara-kule kva tavānukampā |

na brahmaṇo na tu bhavasya na vai ramāyā

yan me’rpitaḥ śirasi padma-karaḥ prasādaḥ || [bhā.pu. 7.9.26]

tatraiva śrī-nṛsiṁha-vākyam—

bhavanti puruṣā loke mad-bhaktās tvām anuvratāḥ |

bhavān me khalu bhaktānāṁ sarveṣāṁ pratirūpa-dhṛk ||22|||

sarvataḥ pāṇḍavaḥ śreṣṭhāḥ prahlādād īdṛśād api |

śrīmad-bhāgavataṁ samyak pramāṇaṁ sphuṭam īkṣate ||23||[[7]](#footnote-8)

tathā śrī-nārada-vākyam—

yūyaṁ nṛ-loke bata bhūri-bhāgā

lokaṁ punānā munayo’bhiyanti |

yeṣāṁ gṛhān āvasatīti sākṣād

gūḍhaṁ paraṁ brahma manuṣya-liṅgam ||24|| [7.10.48][[8]](#footnote-9)

sa vā ayaṁ brahma mahad-vimṛgya-

kaivalya-nirvāṇa-sukhānubhūtiḥ |

priyaḥ suhṛd vaḥ khalu mātuleya

ātmārhaṇīyo vidhi-kṛd guruś ca ||25|| [7.10.49]

na yasya sākṣād bhava-padmajādibhī

rūpaṁ dhiyā vastutayopavarṇitam |

maunena bhaktyopaśamena pūjitaḥ

prasīdatām eṣa sa sātvatāṁ patiḥ ||26|| [7.10.50]

vyākhyātaṁ ca śrī-svāmi-caraṇaiḥ—prahlādasya bhāgyaṁ yena devo dṛṣṭaḥ | vayaṁ tu manda-bhāgyā iti viṣīdantaṁ rājānaṁ praty āha yūyam iti tribhiḥ | padya-trayasya tātparyārthas tair eva likhitaḥ | na tu prahlādasya gṛheṣu paraṁ brahma vasati | na ca tad-darśanārthaṁ munayas tad-gṛhān abhiyanti | na ca tasya mātuleyādi-rūpeṇa vartate | na ca svayam eva prasannaḥ | ato yūyam eva tato’pi samatto’pi bhūri-bhāgā iti bhāvaḥ || iti |

sadātisannikṛṣṭatvān mamatādhikyato hareḥ |

pāṇḍavebhyo’pi yadavaḥ kecic chreṣṭhatamā matāḥ ||27||

tathā śrī-daśame—

aho bhojayate yūyaṁ janma-bhājo nṝṇām iha |

yat paśyatā’sakṛt kṛṣṇaṁ tad-darśanam api yoginām ||28|| [10.82.28]

tad-darśana-sparśanānapatha-prajalpa-

śayyāsanāśana-sayauna-sa-piṇḍa-bandhaḥ |

yeṣāṁ gṛhe niraya-vartmani vartatāṁ vaḥ

svargāpavarga-viramaḥ svayam āsa viṣṇuḥ ||29|| [10.82.30]

tathā—

śayyāsanāṭanālāpa-krīḍā-snānāśanādiṣu |

na viduḥ santam ātmānaṁ vṛṣṇayaḥ kṛṣṇa-cetasaḥ ||30|| [bhā.pu. 10.90.46]

yadubhyo’pi variṣṭho’sau bhagavān śrīmad-uddhavaḥ |[[9]](#footnote-10)

yādavendrasya yo mantrī śiṣyo bhṛtyaḥ priyo mahān

ābālyād eva govinde bhaktir asya sadottamā ||31||[[10]](#footnote-11)

tathā tṛtīye—

yaḥ pañca-hāyano mātrā prātar-āśāya yācitaḥ |

tan naicchad racayan yasya saparyāṁ bāla-līlayā ||32|| [bhā.pu. 3.2.2]

śrī-daśame ca—

vṛṣṇīnāṁ pravaro mantrī kṛṣṇasya dayitaḥ sakhā |

śiṣyo bṛhaspateḥ sākṣād uddhavo buddhi-sammataḥ ||33||

tam āha bhagavān preṣṭhaṁ bhaktam ekāntinaṁ kvacit |

gṛhītvā pāṇinā pāṇiṁ prapannārtiharo hariḥ ||34|| [bhā.pu. 10.46.1-2]

ekādaśe ca [16.24] tvaṁ tu bhāgavateṣv aham iti | na ca saṅkarṣaṇo na śrīr naivātmā ca yathā bhavān iti ca | ataeva tṛtīye svayaṁ tathaivācaritam—

noddhavo’ṇv api man-nyūno

yad guṇair nārditaḥ prabhuḥ |

ato mad-vayunaṁ lokaṁ

grāhayann iha tiṣṭhatu ||35|| [bhā.pu. 3.4.3]

yad yasmād guṇaiḥ sattvādibhir nārdito na pīḍitaḥ guṇātītaḥ ity arthaḥ | yataḥ prabhuḥ bhakti-rasāsvāde prabhaviṣṇuḥ |

vraja-devyo varīyasya īdṛśād uddavād api |

yad āsāṁ prema-mādhuryaṁ sa eṣo’py abhiyācate ||36|| [la.bhā. 2.29]

tathā hi daśame—

dṛṣṭvaivam ādi gopīnāṁ kṛṣṇāveśātma-viklavam |

uddhavaḥ paramaḥ prītas tā namasyann idaṁ jagau ||37|| [bhā.pu. 10.47.57]

namasyann iti vartamāna-śatṛ-prayogo namaskārasyānavacchinnatvaṁ bodhayati | idaṁ vakṣyamāṇaṁ tad evāha—

etāḥ paraṁ tanu-bhṛto bhuvi gopa-vadhvo

govinda evam akhilātmani rūḍha-bhāvāḥ |

vāñchanti yad bhava-bhiyo munayo vayaṁ ca

kiṁ brahma-janmabhir ananta-kathā-rasasya ||38|| [bhā.pu. 10.47.58]

bhāvasya durlabhatvād dhi tāsāṁ tat-siddhaye punaḥ |

pāda-reṇūkṣitaṁ yena tṛṇa-janmāpi yācyate ||39||[[11]](#footnote-12)

tathā hi śrī-daśame—

āsām aho caraṇa‑reṇu‑juṣām ahaṁ syām

vṛndāvane kim api gulma‑latauṣadhīnām |

yā dustyajaṁ sva‑janam ārya‑pathaṁ ca hitvā

bhejur mukunda‑padavīṁ śrutibhir vimṛgyām ||40|| [bhā.pu. 10.47.61]

tasyā mṛgyatvaṁ śrutibhir evoktaṁ, yathā tatraiva—

nibhṛta-marun-manokṣa-dṛḍha-yoga-yujo hṛdi yan

munaya upāsate tad-arayo’pi yayuḥ smaraṇāt |

striya urugendra-bhoga-bhuja-daṇḍa-viṣakta-dhiyo

vayam api te samāḥ sama-dṛśo’ṅghri-saroja-sudhāḥ ||41|| [bhā.pu. 10.87.23]

atra pratiyugmāntarasthasyāpi śabdasya dvayena yugma-dvayaṁ pṛthag avamyate | tataś ca tad brahmākhya tat taṁ munaya upāsate tad arayo’pi yayuḥ smaraṇāt | striyaḥ śrī-vraja-devyaḥ aṅghri-saroja-sudhās tat-prema-maya=mādhuryāṇi yayuḥ | vayam api samadṛśas tābhiḥ sama-bhāvāḥ satyaḥ samās tābhiḥ tulyatāṁ prāptāḥ | vyūhāntareṇa gopyo bhūtvā tavāṅghri-saroja-sudhā yayima ity arthaḥ | atra bṛhad-vāmana-purāṇe tāsāṁ prārthanā pūrvakāṇi vākyāni santi | strī-śabdasya gopī vācakatvam | tad arayo’pi yayuḥ smaraṇād ity anenāsurāṇām api mokṣa-dātṛtvena anyatayā prasiddhasya śrī-kṛṣṇasyaivālambanatvena labdhatvāt | tāsām eva tasmin kevalena rāgeṇa bhajana-prasiddheḥ | tad etad apy āstām śrī-nārāyaṇāṅga-sthitāyā lakṣmīto’pi tāsāṁ parama-vailakṣaṇyaṁ tenaiva tādṛśa-nija-bhakti-hetutvena darśitam | yathā tatraiva—

nāyaṁ śriyo’ṅga u nitānta‑rateḥ prasādaḥ

svar‑yoṣitāṁ nalina‑gandha‑rucāṁ kuto’nyāḥ ||42|| [bhā.pu. 10.47.60]

ity anena lakṣmyādikā niravaśeṣā eva striyo nāmūbhiḥ sālakṣaṇyaṁ prāpnuvantīti vilakṣaṇā | tatrāpy udagād ity anena sa prasādas tāsu rāsa-prasaṅge uditavān eva na tu jāta iti svābhāvika-premavatyaḥ | kevalasya śrī-vṛndāvana-vihāriṇaḥ pūrṇa-bhagavataḥ sarvato vilakṣaṇasya nitya-preyasī-rūpā iti | sarvato vilakṣaṇā-lakṣmī-viśeṣatvena prāptāḥ | tasmāt tābhiḥ saha tasya pūjanam āvaśyakam ity āyātam |

tataḥ sthūṇa-nikhanana-nyāyena tad-arthaṁ tāsāṁ svarūpaṁ nirūpyate | tatrādau śrī-bhagavat-sandarbhe[[12]](#footnote-13) brahmeti paramātmeti bhagavān iti śabdyate ity [bhā.pu. 1.2.11] ādinā śrī-bhagavantaṁ suṣṭhu nirdhārya tasya śakti-dvayī nirūpitā | māyākhyā svarūpa-bhūtākhyā ca | tatra—

ṛte’rthaṁ yat pratīyeta na pratīyeta cātmani |

tad vidyād ātmano māyāṁ yathābhāso yathā tamaḥ ||43|| [bhā.pu. 2.9.33]

ity anena—

eṣā māyā bhagavataḥ sṛṣṭi-sthity-anta-kāriṇī |

tri-varṇā varṇitāsmābhiḥ kiṁ bhūyaḥ śrotum icchasi ||44|| [bhā.pu. 11.3.16]

ity anena māyā-śaktir nirūpitā | tatra tasyā aṁśāś ca darśitāḥ ||

atha yan na spṛśanti na vidur mano buddhīndriyā sarvaiḥ [bhā.pu. 6.16.20] ity ādinā |

tvam ādyaḥ puruṣaḥ sākṣād īśvaraḥ prakṛteḥ paraḥ |

māyāṁ vyudasya cic-chaktyā kaivalye sthita ātmani ||45|| [bhā.pu. 1.7.23]

ity anena ca svarūpa-bhūtācintya-śaktir darśitā | tasyā vṛtti-bhedenāntāyāḥ—

śriyā puṣṭyā girā kāntyā kīrtyā tuṣṭyelayor jayā ity ādi kiyanto bhedāś ca darśitā [bhā.pu. 10.39.55] | sā ca śakti-dvayī aparā ceti śrī-viṣṇu-purāṇe darśitā—

sarva-bhūteṣu sarvātman yā śaktir aparā tava |

guṇāśrayā namas tasmai śāśvatāyai sureśvara ||46||

yātīta-gocarā vācāṁ manasāṁ cāviśeṣaṇā |

jñāni-jñāna-paricchedyā vande tām īśvarīṁ parām ||47|| [vi.pu. 1.19.76-77]

ity anena tatra prathamā śrī-vaiṣṇavānāṁ jagadvad upekṣaṇīyā yan-mayī eva khalu tasya jagattā | dvitīyā tu teṣāṁ śrī-bhagavad-upāsyā tadīya-svarūpa-bhūtā yan-mayy eva khalu tasya bhagavattā | tatraikam eva svarūpāṁśitvena śaktimattvena ca virājatīti | yasya śakteḥ svarūpa-bhūtatvaṁ nirūpitam | cic-chakti-mattā pradhānena virājamānaṁ bhagavat-saṁjñam āpnotīti tatraiva darśitam eva | tad evaṁ śaktitva-prādhānyena virājamānāṁ lakṣmī-saṁjñām āpnotīti darśayituṁ prakaraṇam utthāpyate |

[[13]](#footnote-14)tatra tāvad ekasyaiv svarūpasya sattvāc cittād ānandāc ca svarūpa-bhūtā śaktir apy ekā tridhā | tad uktaṁ viṣṇu-purāṇe—

hlādinī sandhinī saṁvit tvayy ekā sarva-saṁsthitau |

hlāda-tāpa-karī miśrā tvayi no guṇa-varjite ||48|| iti [vi.pu. 1.12.68]

vyākhyātaṁ ca svāmibhiḥ | hlādinī āhlāda-karī sandhinī santatā saṁvid vidyā-śaktiḥ | ekā mukhyā avyabhicāriṇī svarūpa-bhūteti yāvat | sā sarva-saṁsthitau sarvasya samyak sthitir yasmāt tasmin sarvādhiṣṭhāna-bhūte tvayy eva na tu jīveṣu ca sā guṇamayī trividhā sā tvayi nāsti | tām evāha hlāda-tāpa-karī miśrā iti | hlāda-karī manaḥ-prasādotthā sāttvikī | tāpakarī viṣaya-viyogādiṣu tāpa-karī tāmasī | tad-ubhaya-miśrā viṣaya-janyā rājasī | tatra hetuḥ—sattvādi-guṇa-varjite | tad uktaṁ sarvajña-sūktau—

hlādinyā saṁvid-āśliṣṭaḥ

sac-cid-ānanda īśvaraḥ |

svāvidyā-saṁvṛto jīvaḥ

saṅkleśa-nikarākaraḥ ||49|| iti [Bhāvārtha-dīpikā 1.7.6]

atra kramād utkarṣeṇa sandhinī-saṁvid-dhlādinyā jñeyāḥ | tatra ca sati ghaṭānāṁ ghaṭatvam iva sarveṣāṁ satāṁ vastūnāṁ pratīter nimittam iti kvacit sattā-svarūpatvena āmnāto’py asau bhagavān sad eva somyedam agra āsīd ity atra sad-rūpatvena vyāpadiśyamānā mayā sattāṁ dadhāti dhārayati ca sā sarva-deśa-kāla-dravyādi-prāptikarī sandhinī | tathā saṁvid-rūpo’pi yayā saṁvetti saṁvedayati ca sā saṁvit | tathā hlāda-rūpo’pi yayā saṁvid utkaṭa-rūpayā taṁ hlādaṁ saṁvetti saṁvedayati ca sā hlādinīti vivecanīyam |

tad evaṁ tasyā mūla-śaktes try-ātmakatvena siddhe yena sva-prakāśatā-lakṣaṇena tad-vṛtti-viśeṣeṇa svarūpaṁ svayaṁ svarūpa-śaktir vā viśiṣṭam āvirbhavati tad viśuddha-sattvam | tac cānya-nirapekṣayas tat-prakāśa iti jñāpana-jñāna-vṛttikatvāt saṁvid eva | asya māyayā sparśābhāvāt viśuddhatvam |[[14]](#footnote-15)

tad uktaṁ śrī-viṣṇu-purāṇe—

sattvādayo na santīśe yatra ca prākṛtā guṇāḥ |

sa śuddhaḥ sarva-śuddhebhyaḥ pumān ādyaḥ prasīdatu ||50|| iti | [vi.pu. 1.9.44]

śrī-daśame ca viśuddha-sattvaṁ tava dhāma śāntam ity ādi [bhā.pu. 10.27.4]

harir hi nirguṇaḥ sākṣāt puruṣaḥ prakṛteḥ paraḥ |

sa sarva-dṛg upadraṣṭā taṁ bhajan nirguṇo bhavet ||51|| iti [bhā.pu. 10.88.5]

ekādaśe ca sattvaṁ rajas tama iti guṇā jīvasya naiva me iti [bhā.pu. 11.25.12] | gītopaniṣatsu ca—

ye caiva sāttvikā bhāvā rājasās tāmasāś ca ye |

matta eveti tān viddhi na tv ahaṁ teṣu te mayi ||52||

tribhir guṇa-mayair bhāvair ebhiḥ sarvam idaṁ jagat |

mohitaṁ nābhijānāti mām ebhyaḥ param avyayam ||53|| [gītā 7.12-3] iti |

tatra cedam eva viśuddha-sattvaṁ sandhiny-aṁśa-pradhānaṁ ced ādhāra-śaktiḥ | saṁvid-aṁśa-pradhānam ātma-vidyā | hlādinī-sārāṁśa-pradhānaṁ guhya-vidyā | yugapat śakti-traya-pradhānaṁ mūrtiḥ | atrādhāra-śaktyā bhagavad-dhāma prakāśate | tad uktaṁ—yat sātvatāḥ puruṣa-rūpam uśanti sattvaṁ loko yata [bhā.pu. 12.8.40][[15]](#footnote-16) iti |

tathā jñāna-tat-pravaraka-lakṣaṇa-vṛtti-dvayakayātma-vidyayā tad-vṛtti-rūpam upāsakāśrayaṁ jñānaṁ prakāśate | evaṁ bhakti-tat-pravartaka-lakṣaṇa-vṛtti-dvayakayā guhya-vidyayā tad-vṛtti-rūpā prītyātmikā bhaktiḥ prakāśate |

ete eva viṣṇu-purāṇe lakṣmī-stave spaṣṭīkṛte—

yajña-vidyā mahā-vidyā

guhya-vidyā ca śobhate |

ātma-vidyā ca devi tvaṁ

vimukti-phala-dāyinī ||54|| [vi.pu. 1.9.118] iti |

yajña-vidyā karma | mahā-vidyā aṣṭāṅga-yogaḥ | guhya-vidyā bhaktiḥ | ātma-vidyā jñānam | tat-tat-sarvāśrayatvāt tvam eva tat-tad-rūpā vividhānāṁ muktīnām anyeṣāṁ ca vividhānāṁ phalānāṁ dātrī bhavasīty arthaḥ |k[[16]](#footnote-17) śrutiś ca parāsya śaktir vividhaiva śrūyate svābhāvikī jñāna-bala-kriyā ceti |

athaivambhūtānanta-vṛttikā yā svarūpa-śaktiḥ sā tv iha bhagavad-vāmāṁśa-vartino mūrtimato lakṣmīr evety āha anapāyinī bhagavatī śrīḥ sākṣād ātmano hareḥ | [bhā.pu. 12.11.20] iti | ṭīkā ca—anapāyinī hareḥ śaktiḥ | tatra hetuḥ sākṣād ātmanaḥ sva-svarūpasya cid-rūpatvāt tasyās tad-abhedād ity arthaḥ ity eṣā |

atra sākṣāt-śabdena māyā paraity abhimukhe ca vilajjamānā iti [bhā.pu. 2.7.47] vimohitā vikatthante mamāham iti durdhiyaḥ | [bhā.pu. 2.5.13] ity uktvā māyā neti dhvanitam | atra anapāyitvaṁ yathā hayaśīrṣa-pañcarātre—

paramātmā harir devaḥ tac-chaktiḥ śrīr ihoditā |

śrīr devī prakṛtiḥ proktā keśavaḥ puruṣaḥ smṛtaḥ |

na viṣṇunā vinā devī na hariḥ padmajāṁ vinā ||55|| iti |

viṣṇu-purāṇe [vi.pu. 1.9.143]—

nityaiva sā jagan-mātā viṣṇuḥ śrīr anapāyinī |

yathā sarva-gato viṣṇus tathā śrīs tat-sahāyinī ||56||[[17]](#footnote-18)

devatve deva-dehā sā mānuṣatve ca mānuṣī |

harer dehānurūpāṁ vai karoty eṣātmanas tanum ||57|| iti ca |

brahma-saṁhitāyāṁ [5.8] niyatiḥ sā ramā devi tat‑priyā tad‑vaśaṁ tadā iti | niyamyate svayaṁ bhagavaty eva niyatābhavatīti svarūpa-bhūtā śaktiḥ | devī dyotamānā prakāśa-rūpety arthaḥ | cid-rūpam iti skānde—

aparaṁ tv akṣaraṁ yā sā prakṛtir jaḍa-rūpikā |

śrīḥ parā prakṛtiḥ proktā cetanā viṣṇu-saṁśrayā ||58||

tataś ca bhagavān kṛṣṇa-saṁjña eva iti nirdhārite na viṣṇunā | vinā devītyādi devatve deva-dehā sā ity ādi tadīya-svarūpa-bhūtā īśa-vāmāṁśa-vartinī lakṣmī kim ākhyā | iti nirdhāryā | tatra dvayor api pūryoḥ śrī-mahiṣyākhyā jñeyā | tadīya-svarūpa-śaktitvaṁ skānda-parbhāsa-khaṇḍe śiva-gaurī-saṁvāde gopyādity-māhātmye dṛṣṭaṁ yathā—

purā kṛṣṇo mahā-tejā yadā prabhāsam āgataḥ |

sahito yādavaiḥ sarvaiḥ ṣaṭ-pañcāśat-prakoṭibhiḥ ||59||

ṣoḍaśaiva sahasrāṇi gopyas tatra samāgatāḥ |

lakṣam ekaṁ ṣaṣṭhir ete kṛṣṇa-sutāḥ priye ||60|| ity upakramya |

tato gopyo mahā devi vidyā yāḥ ṣoḍaśa smṛtāḥ |

tāsāṁ nāmāni te vakṣye tāni hy eka-manāḥ śṛṇu ||61||

lambinī candrikā kāntā krūrā śāntā mahodayā |

bhīṣaṇī nandinī śokā supūrvā vimalā kṣayā ||62||

subhadrā śobhanā puṇyā haṁśītā kalāḥ kramāt |

haṁsa eva yataḥ kṛṣṇaḥ paramātmā janārdanaḥ ||63||

tasyaitāḥ śaktayo devi ṣoḍaśaiva prakīrtitā |

candrarūpī mataḥ kṛṣṇa kalā-rūpāstu tāḥ smṛtāḥ ||64||

sampūrṇa-maṇḍalā tāsāṁ mālinī ṣoḍaśī kalā |

pratipat-tithim ārābhya sañcaraty āsu candramāḥ ||65||

ṣoḍaśaiva kalā yās tu gopī-rūpā varānane |

ekaikaśas tāḥ sambhinnāḥ sahasreṇa pṛthak pṛthak ||66||

evaṁ te kathitaṁ devi rahasyaṁ jñāna-sambhavam |

ya etaṁ veda puruṣaḥ jñeyo vaiṣṇavo budhaiḥ ||67||

tatra gopyo rājñya ity arthaḥ | gopo bhūpe’pīty amaraḥ | lambinī avatāra-śaktiḥ | haṁsaśītety atra prāptasya haṁsasya vācyam āha haṁsa eveti | sa ca candra-rūpī candra dṛṣṭāntenanoddeśya ity arthaḥ | kalā-rūpā iti tāś ca śaktayaḥ candrasyāmṛtety ādi kalā dṛṣṭāntenoddeśyā ity arthaḥ |

anuktām antimāṁ mahāśaktim āha sampūrṇeti | seyaṁ tu kalā samaṣṭhirūpā jñeyā | dṛṣṭāntopādānāc candrasya tādṛśatvam āha pratipad iti | āsu etat-tulātve vivakṣitam āha ṣoḍaśaiveti | ṣoḍaśānām eva vidyā-rūpatvāt | etad-upadeśasya jñāna-sambhava-rahasyatvāt taj-jñānasya vaiṣṇavatvānumāxakaliṅgatvāc ca | krūrām īṣaṇāśokānām api bhagavat-svarūpa-bhūtānām eva satīnāṁ mallānām aśanir ity ādivat śrī-kṛṣṇasya kaṭhinatvaa-pratyāyakatvāt | mṛtur bhojapater itivat durjana-vicitrāsakatvāt | asatāṁ śāstetivat tadīya-śoka-hetutvād evaṁ ca tat-tan-niruktir upapadyate | yathā prakāśaika-rūpāyā eva sūrya-kāntor ulūkeṣu tāmisrādi-vyañjakatā | tataś candra-rūpī mata kṛṣṇaḥ kalā-rūpas tu tāḥ smṛtā iti sphuṭam eva svarūpa-bhūtatvaṁ darśitam | tad evaṁ tāsāṁ svarūpa-śaktitve lakṣmītvaṁ tāsāṁ siddhaty eva | tad evam abhipretya tāsāṁ lakṣmītvam āha śrī-śukaḥ—

gṛheṣu tāsām anapayyātarkya-kṛn

nirasta-sāmyātiśayeṣv avasthitaḥ |

reme ramābhir nija-kāma-sampluto

yathetaro gārhaka-medhikāṁś caran ||68|| [bhā.pu. 10.59.43]

ṭīkā ca—ramābhir lakṣmyā aṁśa-bhūtābhir ity eṣā | svarūpa-śaktitvād eva reme ity uktam | ato nijaḥ striyaḥ paramānanda-śakti-viśeṣodaya-rūpa-prema-viśeṣa-svarūpo yaḥ kāmas tena sampluto vyāpta iti | tatra śrīmaty ābhāsāyāṁ bhū-śakti-rūpatvaṁ pādmottara-khaṇḍādau | yamunāyāḥ kṛpā-śakti-rūpatvaṁ skānda-yamunā-māhātmyādāv ity anveṣaṇīyam | kintu satyabhāmāyā harivaṁśādau saubhāgyātiśayasya vivakṣitatvāt prema-śakti-pracura-bhū-śaktitvaṁ jñeyam | svayaṁ lakṣmīs tu rukmiṇī |

dvārakāyām abhūd rājan mahāmodaḥ puraukasām |

rukmiṇyā ramayopetaṁ dṛṣṭvā kṛṣṇaṁ śriyaḥ patim ||69|| [bhā.pu. 10.54.60]

ity ādiṣu tasyām eva bhūriśaḥ prasiddheḥ | ataḥ svayaṁ lakṣmītvenaiva paraspara-yogyatām āha śrī-śukaḥ—

asyaiva bhāryā bhavituṁ rukmiṇy arhati nāparā |

asāv apy anavadyātmā bhaiṣmyāḥ samucitaḥ patiḥ ||70|| [bhā.pu. 10.53.37]

[[18]](#footnote-19)ataḥ svayaṁ bhagavato’nurūpatvena svayaṁ lakṣmītvaṁ prasiddham eva | atha śrī-vṛndāvane tadīya-svarūpa-śakti-prādurbhāvāḥ śrī-vraja-devyaḥ | yathā brahma-saṁhitāyāṁ [5.37]—

ānanda‑cinmaya‑rasa‑pratibhāvitābhis

tābhir ya eva nija‑rūpatayā kalābhiḥ |

goloka eva nivasaty akhilātma‑bhūto

govindam ādi‑puruṣaṁ tam ahaṁ bhajāmi ||71|| iti |

tatra tābhiḥ śrī-gopībhir mantre [5.24] tac-chabda-prayogāt | ānanda-cin-maya-rasena prema-rasa-viśeṣeṇa praitbhāvitābhis tat-pradhānābhir ity arthaḥ | hlādinī-sāra-vṛtti-viśeṣa-rūpatvāt | kalātvenaiva nija-rūpatve siddhe punar nija-rūpatayoktiḥ prakaṭa-līlāyāṁ parakīyābhāsatvasya vyavacchedārtham | yata uktaṁ tatraiva śriyaḥ kāntāḥ kāntaḥ parama-puruṣaḥ [5.56] iti | śrī-parama-puruṣayor aupapatyaṁ nāstīti yuktaṁ ca darśitavān | etad abhiprāyeṇaiva svāyambhuvāgame’pi śrī-bhū-līlā-śabdaiḥ tat-preyasī-viśeṣatvam upadiṣṭam |

ata eva gopījanā-vidyā-kalā-preraka [go.tā.u. 1.5] ity atra tāpanī-vākye śrīmad-daśākṣarastha-nāma-niruktau ye gopī-janās te ā samyag yā vidyā parama-prema-rūpā tasyāḥ kalā-vṛtti-rūpā iti vyākhyeyam | rāja-vidyā rāja-guhyam [gītā 9.2] ity ādi gītā-prakaraṇāt bhagavaty avidyā-saṁśleṣābhāvāt | tad uktaṁ hlādinī ity ādi | tatas tāsāṁ prerakas tat krīḍāyāṁ pravartakaḥ | sa ca patitva eva viśrānta iti vallabha-śabdenaikārthyam eva |

janma-jarābhyāṁ bhinna [go.tā.u. 2.22] ity ādau sa vo hi svāmī bhavati [go.tā.u. 2.22] iti tasyām eva śrutau, tāḥ prati durvāsā-vākyāt | strī-sambandhe svāmī-śabdaḥ patyāv eva rūḍhaḥ | svāmino devṛ-devarāv ity amara-koṣāt | pāda-nyāsair ity ādau [bhā.pu. 10.33.7] kṛṣṇa-vadhva iti śrī-śuka-vacanam | ṛṣabhasya jaguḥ kṛtyāni [bhā.pu. 10.33.21] ity atra ṭīkā ca ṛṣabhasya patyuḥ iti | saṅgīta-śāstre ca, gopī-patir ananto’pi vaṁśa-dhvani-vaśaṁ gataḥ iti. śrīmac-chaṅkarācārya-kṛte yamunā-stotre ca, vidhehi tasya rādhikā-dhavāṅghri-paṅkaje ratim iti | uddhavaṁ prati śrī-bhagavatā ca—ballavyo me mad-ātmikāḥ [bhā.pu. 10.46.6] iti | tad idaṁ gacchoddhava vrajaṁ saumya pitror naḥ prītim āvaha [bhā.pu. 10.46.3] iti vallabhābhimānitām ātmani vyajya śrī-kṛṣṇasya vacanaṁ brāhmaṇasya mama brāhmaṇīty ādivat gopa-rūpasya mama gopī-rūpā ity arthaḥ | atas tāsām api tathaivābhimānaṁ tatraivoktam—api bata madhupuryāṁ āryaputro’dhunāste iti [10.47.11] | tathaiva ca kumārīṇāṁ saṅkalpa-vacanam—nanda-gopa-sutaṁ devi patiṁ me kurute namaḥ iti [10.22.4] |

na kevalaṁ sādhāraṇa-rītyā dāmpatya-vyavahāras tābhir mama kintu mad-ātmikā mat-svarūpa-śaktaya ity arthaḥ | ātma-śabdasya manīvācakatvena tā man-manaskā [10.46.4] ity ādy uktaṁ punar uktaṁ syāt | uktaṁ ca tāsāṁ svarūpa-śaktitvaṁ śrī-śukadevena—

tābhir vidhuta-śokābhir bhagavān acyuto vṛtaḥ |

vyarocatādhikaṁ tāta puruṣaḥ śaktibhir yathā ||72|| [10.32.10] iti |

tābhiḥ śaktibhir yathā yāvat tathā tatrātiśuśubhe tābhir bhagavān devakī-sutaḥ ity ādi | cakāśa gopī-pariṣad-gato’rcita ity ādi | vyarocataiṇāṅka ivoḍubhir vṛta ity ādi | svarūpa-śaktitvād evādhikaṁ vyarocata ity ādy-uktam upapadyate | sva-śaktyeka-prakāśat śrī-bhagavataḥ | atas tāsāṁ lakṣmī-saṁjñatvam apy uktaṁ brahma-saṁhitāyāṁ lakṣmī-sahasra-śata-sambhrama-sevyamānam iti | śriyaḥ kāntāḥ kāntaḥ parama-puruṣa iti |

śrī-daśame ca—gopyo labdhvācyutaṁ kāntaṁ śriya ekānta-vallabham iti [10.33.14] gopya eva śriya kāntaṁ manoharaṁ ekānta-vallabhaṁ raho-ramaṇam | tasmāt nāyaṁ śriyo’ṅga iti śukānuvādaḥ sāmānye lakṣmī-vijayaṁ vyanakti | lakṣmī-sahasreti viriñca-vāṇī lakṣmī-viśeṣatvam urīkaroti | kurutve’pi śrī-yudhiṣṭhirādīnāṁ pāṇḍava-saṁjñatvam | lakṣmītve’pi vraja-devīnāṁ gopī-saṁjñatvam iti | tasmāt tāsāṁ parama-lakṣmī-rūpatvena tan-nitya-preyasītvaṁ siddham |

tathā ca gautamīya-tantre daśārṇa-vyākhyāyām [20-21]—

gopīti prakṛtiṁ vidyāj janas tattvasamūhakaḥ |

anayor āśrayo vyāptyā kāraṇatvena ceśvaraḥ ||73||

sāndrānandaṁ paraṁ jyotir vallabhatvena kathyate |

athavā gopī prakṛtir janas tadaṁśamaṇḍalam ||74||

anayor vallabhaḥ proktaḥ svāmī kṛṣṇākhya īśvaraḥ |

kāryakāraṇayor īśaḥ śrutibhis tena gīyate ||75||

anekajanmasiddhānāṁ gopīnāṁ patir eva vā |

nandanandana ity uktas trailokyānandavardhanaḥ ||76|| iti.

ata eva prathamā prakṛtiḥ pradhānaṁ | dvitīyā svarūpa-śaktiḥ | tattvāni mahad-ādīni aṁśāḥ |

jñāna-śakti-balaiśvarya-

vīrya-tejāṁsy aśeṣataḥ |

bhagavac-chabda-vācyāni

vinā heyair guṇādibhiḥ ||77|| [vi.pu. 6.5.79] iti viṣṇu-purāṇoktāḥ |

atra anekajanmasiddhānāṁ iti, bahūni me vyatītāni janmāni tava cārjuna [gītā 4.5] itivat anādi-siddhatvam eva bodhayati | patir eva ity eva-kāreṇa prakaṭa-līlāyām upapatitva-vyavahāras tu māyika evety arthaḥ | sa cāgre darśayiṣyate | vā-śabdasyaivottara-pakṣatā-bodhanāya |[[19]](#footnote-20)

tad evam ādibhir viśiṣṭatvenaiva tad-ārādhanād āsāṁ nitya-preyasītvaṁ siddham | tac-chṛtīnāṁ tad-ārādhānāṁ cānāghananatabhāvitvāt | sa hi mantre caturdhā pratīyate | mantrasya kāraṇa-rūpatvena varṇa-samudāya-rūpatvena, adhiṣṭhātṛ-devatā-rūpatvena ārādhya-rūpatvena ca | atra kāraṇa-rūpatvaṁ tad-adhiṣṭhātṛ-devatā-rūpatvaṁ coktaṁ brahma-saṁhitāyāṁ prakṛtyā puruṣeṇa ca iti [5.3] | prakṛtir mantrasya svarūpas trayam eva śrī-kṛṣṇaḥ kāraṇa-rūpatvāt | tad evoktam ṛṣy-ādi-smaraṇe kṛṣṇaḥ prakṛtir iti | sa eva adhiṣṭhātṛ-devatā-rūpaḥ | varṇa-samudāya-rūpaṁ coktaṁ tatraiva—kāmaḥ kṛṣṇāyety [bra.saṁ. 5.24] ādinā | uktaṁ ca hayaśīrṣa-pañcarātre—

vācyatvaṁ vācakatvaṁ ca devatā-mantrayor hi |

abhedenocyate grahma tattvavidbhir vicārataḥ ||78|| iti |

ārādhya-rūpatvaṁ ca tatraiva brahma-saṁhitāyāṁ—īśvaraḥ paramaḥ kṛṣṇaḥ saccidānanda-vigrahaḥ | anādir ādir ity ādinā [5.1] kvicid durgāyā adhiṣṭhātṛtvaṁ tu śakti-śaktimator abheda-vivakṣayā | ata uktaṁ gautamīya-kalpe—yaḥ kṛṣṇaḥ saiva durgā syād yā durgā kṛṣṇa eva sa iti | yataḥ śrī-kṛṣṇas tatra svarūpa-śakti-rūpeṇa durgā nāma | tasmān neyaṁ māyāṁśa-bhūtā durgā iti gamyate | niruktiś cātra duḥkhena gurv-ārādhanādi-prayāsena gamyate jñāyate iti | tathā ca nārada-pañcarātre śruti-vidyā-saṁvāde—

jānāty ekā parā kāntaṁ saiva durgā tad-ātmikā |

yā parā parayā śaktir mahāviṣṇu-svarūpiṇī ||79||

yasyā vijñāna-mātreṇa parāṇāṁ paramātmanaḥ |

muhūrtād eva devasya prāptir bhavati nānyathā ||80||

ekeyaṁ prema-sarvasva-svabhāvā śrī-gokuleśvarī |

anayā sulabho jñeya ādi-devo’khileśvaraḥ ||81||

bhaktir bhajana-sampattir bhajate prakṛtiḥ priyam |

jñāyate’tyanta-duḥkhena seyaṁ prakṛtir ātmanaḥ |

durgeti gīyate sarvair akhaṇḍa-rasa-vallabhā ||82||

asyā āvarikā śaktir mahāmāyā’khileśvarī |

yayā mugdhaṁ jagat sarvaṁ sarva-dehābhimāninaḥ ||83|| iti |

ataeva māyāṁ vyudasya cic-chaktyā kaivalye sthita ātmanīti prathamokteḥ | na yatra māyā kim utāpare harer iti dvitīyokteḥ māyātīta-vaikuṇṭhāvaraṇa-kathane yathoktaṁ pādmottara-khaṇḍe—

satyācyutānanta-durgā-viṣvaksena-gajānanāḥ |

śaṅkha-padma-nidhī lokāś caturthāvaraṇaṁ smṛtam ||84|| ity ady uktvā—

nityāḥ sarve pare dhāmni ye cānye’pi divaukasaḥ |

te vai prākṛta-nāke’sminn anityās tridiveśvarāḥ ||85||

iti teṣāṁ śrī-bhagavad-aṁśa-rūpatvam uktaṁ trailokya-sammohana-tantre—

sarvatra devadevo’sau gopa-veśa-dharo hariḥ |

kevalaṁ rūpa-bhedena nāma-bhedaḥ prakīrtitaḥ ||86||

ato nāma-mātra-sādhāreṇe’nanya-bhaktair na vibhetavyaṁ kintu bhāgavatair nitya-vaikuṇṭha-sevakatvāt viṣvaksenādivat sat-kāryā eva te | arcayitvā tu govindaṁ tadīyān nārcayet tu yaḥ ity ādi-vacanena tad-asatkāre doṣa-śravaṇāt | ataeva tān evoddiśya uktam ekādaśe—

durgāṁ vināyakaṁ vyāsaṁ

viṣvaksenaṁ gurūn surān |

sve sve sthāne tv abhimukhān

pūjayet prokṣaṇādibhiḥ ||87|| [bhā.pu. 11.27.29]

atha prakṛtam anusarāmaḥ | sad eva śrī-gopīnāṁ svarūpa-śaktitve prasiddhe śrī-kṛṣṇasya nitya-preyasī-rūpatvaṁ siddham eva | tatas tābhiḥ saha tasya pūjana āvaśyakatā svataḥ siddhā | atra punaḥ prativādī prāha, yadi tāḥ kṛṣṇasya nitya-priyāḥ, tarhi kathaṁ parakīyārūpatvam | tatrāpi putrādi-saṁyoktṛtvaṁ śrūyate | satyaṁ tad-rūpatvaṁ māyikam iti vaiṣṇava-toṣaṇī-nāmnyāṁ śrī-daśama-ṭippanyāṁ kṛṣṇa-sandarbhādau ca pramitam iti vistara-bhayān nātra prapañcitam |

atha sāmānyataḥ śrī-kṛṣṇa-priyāḥ khalu dvidhā | nitya-siddhāḥ sādhana-siddhāś ca | tatra nitya-siddhāḥ pūrvoktiḥ | sādhana-siddhāś ca trividhāḥ | ṛṣijāḥ śrutayo deva-kanyāś ca | tatra ṛṣijā yathā pādmottara-khaṇḍe—

purā maharṣayaḥ sarve daṇḍakāraṇya-vāsinaḥ |
dṛṣṭvā rāmaṁ hariṁ tatra bhoktum aicchan suvigraham ||88||
te sarve strītvam āpannāḥ samudbhūtāś ca gokule |
hariṁ samprāpya kāmena tato muktā bhavārṇavāt ||89||[[20]](#footnote-21)

na ca vaktavyaṁ gokula-jātānāṁ prāpañcika-dehāditvaṁ na sambhavatīti | avatāra-līlāyāḥ prāpañcika-miśratvāt | śrī-devakī devyām api ṣaḍ-garbha-saṁjñakānāṁ janma śrūyate iti |

śrutayo yathā bṛhad-vāmana-purāṇādiṣu śrūyante | yata eva tathā vyākhyātaṁ striya urugendra-bhoga-bhuja-daṇḍa-viṣakta-dhiyo vayam api [bhā.pu. 10.87.23] iti | gāyatrī ca tāsu jāteti pādme sṛṣṭi-khaṇḍe yathā brahmaṇā gopa-kanyāyā gāyatryā udvāhe gopeṣu śrī-viṣṇu-vākyam—

mayā jñātvā tataḥ kanyā dattā caiṣāviriñcaye |
yuṣmākaṁ ca kule cāhaṁ deva-kāryārtha-siddhaye |

avatāraṁ kariṣyāmi mat-kāntā tu bhaviṣyati ||90|| iti |

deva-kanyāś ca yathā śrī-daśame tat-priyārthaṁ sambhavantu sura-striya iti [bhā.pu. 10.1.13] | ata sura-striyas tāsāṁ śrī-kṛṣṇa-priyāṇām upayogāyeveti gamyate | atas tat-priyārtham ity evoktaṁ, na tu tat-prīty-artham iti |

atas tāsāṁ caturvidhatvam uktaṁ pādme—

gopyas tu ṛṣijā gopa-kanyakāḥ śrutijāḥ parāḥ |

deva-kanyāś ca rājendra na mānuṣyaḥ kadācana ||91||

gopa-kanyā eva nityāḥ | na mānuṣaḥ kathañcaneti praākṛta-mānuṣya-niṣedhāt | atas tāsāṁ svarūpa-śaktitvād eva śrī-bhagavatas tābhiḥ saha riraṁsā jātā | yathā śrī-śukaḥ |

bhagavān api tā rātrīḥ śaradotphullamallikāḥ

vīkṣya rantuṁ manaścakre yogamāyām upāśritaḥ ||92|| [bhā.pu. 10.29.1]

tā rātrīr vīkṣya uddīpanatvenānubhūyeti kaumutyenālambana-rūpāṇāṁ tāsāṁ prema-mahimā darśitaḥ | ātmārāmāś ca munayaḥ ity ādau itthambhūta-guṇo harir itivat itthambhūta-guṇās tāḥ yena tādṛśy api tasya ramaṇcchā jāyate iti | ataeva vyavahārārthaṁ tasya kaiśoram api mānitaṁ jātam iti śrī-viṣṇu-purāṇe darśitam |

so’pi kaiśoraka-vayo mānayan madhusūdanaḥ |

reme tābhir ameyātmā kṣapāsu kṣaptāhitaḥ ||93|| [vi.pu. 5.13.60] iti |

harivaṁśe ca–

yuvatīr gopa-kanyāś ca rātrau saṅkālya kālavit |

kaiśorakaṁ mānayānaḥ saha tābhir mumoda ca ||94|| [ha.vaṁ. 63.18] iti |

atra kālavid ity asya vyākhyānaṁ tā rātrīr vikṣyeti | saha tābhir mumoda hetyasya sūcakaṁ rantuṁ manaś cakre iti | ity ālambana-kāla-deśānāṁ śrī-kṛṣṇāya parama-puruṣatvaṁ darśitaṁ tasmāt hlādinī-śakti-vilāsa-lakṣaṇa-tat-prema-mayy evaiṣā riraṁsā | na tu prākṛta-kāmamayīti | śrī-svāmibhir api vyaktam uktaṁ dvātriṁśe virahālāpa-viklinna-hṛdayo harir iti sva-premāmṛta-kallola-vihvalī-kṛta-cetasa iti | ataeva tac-chravaṇa-phala-dvārā tad-arcanasyāvaśyakatāṁ darśayati śrīman-munīndraḥ ||

vikrīḍitaṁ vraja-vadhūbhir idaṁ ca viṣṇoḥ

śraddhānvito yaḥ śṛṇuyād atha varṇayed vā |

bhaktiṁ parāṁ bhagavati parilabhya kāmaṁ

hṛd-rogam āśv apahinoty acireṇa dhīraḥ ||95|| [bhā.pu. 10.33.42] iti |

atra sva-priyābhiḥ saṁvalitasya śrī-kṛṣṇasya krīḍāyāḥ śravaṇa-varṇana-mātreṇa bahu-sādhana-duḥsādhyāpi parā bhaktir udayate udaya-mātreṇa ca hṛd-rogaḥ śīghram apahriyate iti hi spaṣṭam eveti phalātiśaya-kathanena pravartanāt vidhitvam eva sidhyati | yasya parṇamayī juhur bhavati na sa pāpaṁ ślokaṁ śṛṇotītivat | na cādhikārī kaniṣṭha iti vācyaṁ dhīra ity uktatvāt |

atha darśana-mantre nāmāntareṇānirdiśya śrī-vallavīnāṁ nāma viśeṣam ālambyaiva svayaṁ bhagavato nirdeśāt tāsāṁ tat-paricāyakāṅga-rūpatvam eva bodhitam | gopī-gopa-paśūnāṁ bahiḥ smared asya gīrvāṇa-ghaṭām ity ādi krama-dīpikāyāṁ [3.32] gautamīya-tantre—

navīna-nīrada-śyāmaṁ nālendīvara-locanam |

vallavī-nandanaṁ vande kṛṣṇaṁ gopāla-rūpiṇam ||96|| ity ādau—

rucirauṣṭha-puṭanyasta-vaṁśī-madhura-niḥsvanaiḥ |

lasad-gopālikā-ceto modayantaṁ muhur muhuḥ ||97||

vallavī-vadanāmbhoja-madhupāna-madhu-vratam |

kṣobhayantaṁ manas tāsāṁ susmerāpāṅgavīkṣaṇaiḥ ||98||

yauvanodbhinna-dehābhiḥ saṁsaktābhiḥ parasparam |

vicitrāmbara-bhūṣābhir gopa-nārībhir āvṛtam ||99|| iti |

atra sā tvāṁ brahman nṛpa-vadhūḥ kāmam āśu bhajiṣyatīti [bhā.pu. 3.21.28] kardamaṁ prati śrī-śukla-vacanavac ca gopa-jātibhir nārībhir ity arthaḥ |

kṣobhayantaṁ mohayantaṁ muhur muhur iti vartamāna-dvaya-prayogena nityam eva tad-upāsakaiḥ paṭhyamāna-stavena gopī-kṛṣṇayoḥ nityatvam eva lakṣyate | sanat-kumāra-kalpe ca gopāṅganā parivṛtaṁ mūle kalpataroḥ sthitam ity ādi | rudra-yāmalasya śauri-tantre gopī-go-gopa-vīto ruru-nakha-vilasat-kaṇṭha-bhūṣaś ciraṁ naḥ ity ādi | mṛtyu-sañjaya-tantre—

smared vṛndāvane ramye mohayantam anāratam |

vallavī-vallabhaṁ kṛṣṇaṁ gopa-kanyā-sahasraśaḥ ||100|| ity ādi |

phullendīvara-kāntim ity ādi evaṁ svāyambhuvāgamādāv[[21]](#footnote-22) api |

punaḥ prativādī prāha bhavatu nāma tāḥ pūjyāḥ | kintu tāsāṁ nāma kutrāpi na śrutam | tatrāpi bhaviṣyottare malla-dvādaśī-prasaṅge śrī-kṛṣṇa-yudhiṣṭhira-saṁvāde—

gopī-nāmāni rājendra prādhānyena nibodha me |

gopālī-pālikā dhanyā viśākhā dhyāna-niṣṭhikā |

rādhānurādhā somābhā tārakā daśamī tathā ||101||

gopālīyaṁ nūnaṁ pādmokta-gāyatrī-carī bhavet | pāliketi saṁjñāyāṁ kaṇa | daśamī tatheti daśamīty api—nāmaikaṁ tac cānvartham iti sarvānte paṭhitam | yad vā tatheti-daśamy api tārakā-nāmnīty arthaḥ | tathā skānde prahlāda-saṁhitāyāṁ dvārakā-māhātmye māyāvasaraḥ prastāve uddhava-gamane [12.25-33] lakṣito vācety ādinā lalitā śyāmalā dhanyā viśākhā rādhā śaivyā padmā bhadrā ity etāni aṣṭau gaṇitāni |

atha vanitā-śata-koṭibhir ākulitam ity āgama-prasiddheḥ | vanitā-śata-yūthapa iti śrī-bhagavat-prasiddheḥ | anyāny api loka-śāstrayor avagantavyāni |

atha śata-koṭitvānyathānupapattyā tāsāṁ tan-mahā-śaktitvam eva gamyate | tatrāpi sarvathā śreṣṭhe rādhā-candrāvalīty ubhe | bhaviṣyottare somābhā-śabdena candrāvaly eva sūcitā artha-sāmya-prāyāt | yataḥ śrī-rādhayā saha pratiyogitvam aitihyam asyātra virājate |

tathā ca śrī-bilvamaṅgala-caraṇāḥ—

rādhā-mohana mandirād upāgataś candrāvalīm ūcivān

rādhe kṣemamayeti tasya vacanaṁ śrutvāha candrāvalī |

kaṁsa kṣemamaye vimugdha-hṛdaye kaṁsaḥ kva dṛṣṭas tvayā

rādhā kveti vilajjito nata-mukha-smero hariḥ pātu vaḥ ||102|| [[22]](#footnote-23)

tayor apy ubhayor madhye rādhikā sarvathādhikā |

mahābhāva-svarūpeyaṁ guṇair ati-garīyasī ||103|| [u.nī. 4.3]

yathoktaṁ matsya-purāṇe dakṣaṁ prati devī-vacanam—

rukmiṇī dvāravatyāṁ tu rādhā vṛndāvane vane |

citra-kūṭe tathā sītā vindhye vindhya-nivāsinī |

devakī mathurāyāṁ ca pātāle parameśvarī ||104|| ity ādi |

atra rukmiṇī-saha-pāṭhād itthaṁ bodhayati yathā dvārakāyāṁ tasyā eva sarvathādhikyaṁ tathā śrī-vṛndāvane tasyā iti | svarūpa-śakti-vyūha-rukmiṇī-rādhā-devakīnāṁ māyāṁśa-rūpeṇābheda-kathanaṁ tu śaktitva-sādhāraṇyenaiva | yathā jīvātma-paramātmanoś cit-sāmyenaikyaṁ tadvad iti |

atha yathā rukmiṇī-kṛṣṇayoḥ paraspara-śobhitvaṁ śrī-śukena varṇitam—asyaiva bhāryā bhavitum ity ādināṁ [bhā.pu. 10.53.37] tathaiva rādhā-kṛṣṇayor api ṛk-pariśiṣṭe śrutyā varṇitam rādhayā mādhavo devo mādhavenaiva rādhikā vibhrājante janeṣv ā iti | vibhrājante vibhrājate ā samyak iti śruti-padārthaḥ | darśitaṁ ca tasyāḥ svarūpaṁ bṛhad-gautamīye baladevaṁ prati śrī-kṛṣṇena—

sattvaṁ tattvaṁ paratvaṁ ca tattva-trayam ahaṁ kila |

tritattva-rūpiṇī sāpi rādhikā mama vallabhā ||105||

prakṛteḥ para evāhaṁ sāpi mac-chakti-rūpiṇī |

sāttvikaṁ rūpam āsthāya pūrṇo’haṁ brahma cit-paraḥ ||106||

brahmaṇā prārthitaḥ samyak sambhavāmi yuge yuge |

tvayā sārdhaṁ tayā sārdhaṁ nāśāya devatādruhām ||107|| iti |

atra sattvaṁ kāryatvaṁ tattvaṁ kāraṇatvaṁ paratvaṁ tato’pi śraiṣṭhyaṁ yat tattva-trayaṁ tad aham ity arthaḥ tathaiva bodhayati tathaivāgre dhyāna-prasaṅge—

devasyābheda-rūpeṇa tapta-hema-sama-prabhām |

rakta-vastra-parīdhānāṁ raktālaṅkāra-bhūṣitām ||108||

śrī-rādhāṁ vāma-bhāge tu pūjayed bhakti-tat-paraḥ |

devī kṛṣṇamayī proktā rādhikā para-devatā ||109|

varābhaya-karā dhyeyā sevitā sarva-devataiḥ |

sarva-lakṣmī-mayī sarva-kāntiḥ sammohinī parā ||110||

atra pūjayed iti kaṇṭhoktir eva | evam agre’pi mṛtyu-sañjaya-tantre—

pīta-vastra-parīdhānāṁ vaṁśa-yukta-karāmbujām |

kaustubhoddīpta-hṛdayāṁ vanamālā-vibhūṣitām |

śrīmat-kṛṣṇāṅghri-palyaka-nilayāṁ parameśvarīm ||111|| ity ādi |

yathā—

sarva-lakṣmī-mayīṁ devīṁ paramānanda-nanditām |

rāsotsava-priyāṁ rādhāṁ kṛṣṇānanda-svarūpiṇīm |

bhaje cid-amṛtākāra-pūrṇānanda-mahodadhim ||112|| iti |

dhyātvety-ādi-sammohana-tantre—cintayed rādhikāṁ devīṁ gopa-gokula-saṅkulām ity ādi ca | asyāḥ śreṣṭhatvam ādi-vārāhe kaṭira-parivartanyāṁ govardhana-parikrame tat-kuṇḍa-prasaṅge yathā—

gaṅgāyāś cottaraṁ gatvā deva-devasya cakriṇaḥ |

ariṣṭena samaṁ tatra mahad yuddhaṁ pravartitam ||113||

ghātayitvā tatas tasminn ariṣṭaṁ vṛṣa-rūpiṇam |

kopena pārṣṇi-ghātena mahā-tīrthaṁ prakalpitam ||114||

snātas tatra tadā hṛṣṭo vṛṣaṁ hatvā sa-gopakaḥ |

vipā mā [?] rādhikāṁ prāha kathaṁ bhadre bhaviṣyati ||115||

tatra rādhā samāśliṣya kṛṣṇam akliṣṭa-kāriṇam |

sva-nāmnā viditaṁ kuṇḍaṁ kṛtaṁ tīrtham adūrataḥ ||116||

rādhā-kuṇḍam iti khyātaṁ sarva-pāpa-haraṁ śubham |

ariṣṭahan rādhā-kuṇḍa-snānāt phalam avāpyate ||117||

rājasūyāśvamedhābhyāṁ nātra kāryā vicāraṇā |

go-hatyā-brahma-hatyādi pāpaṁ kṣipraṁ praṇaśyati ||118|| iti |

atra satīṣv api sarvāsu tāsu asyā eva tena saha tādṛśa-prema-vyavahāreṇotkarṣāvagamāt śreṣṭhatvam āyātam | tathā vrata-ratnākara-dhṛta-bhaviṣya-purāṇe ca—

bālye’pi bhagavān kṛṣṇas taruṇaṁ rūpam āśritaḥ |

reme vihārair vividhaiḥ priyayā saha rādhayā ||119||

ekadā kārttike māsi paurṇamāsyāṁ mahotsavaḥ |

āsīn nanda-gṛhe ||120|| ity ādau

tasmin dine ca bhagavān rātrau rādhā-gṛhaṁ yayau |

sā ca kruddhā tam udare kāñcī-dāmnā babandha ha ||121||

kṛṣṇas tu sarvam āvedya nija-geha-mahotsavam |

priyāṁ prasādayāmāsa tataḥ sā tam avocayat ||122||

idaṁ covāca tāḥ kṛṣṇaḥ preyasī prīta-mānasaḥ |

kāñcī-dāma tvayā tanvi udare yan mayārpitam ||123||

dāmodareti me nāma priyaṁ tena śubhānane |

nātaḥ prītikaraṁ nāma mama lokeṣu vidyate ||124||

nityam etat prajāpatyāṁ sarva-siddhir bhaviṣyati |

bhaktiṁ ca durlabhāṁ prāpya mama loke mahīyate ||125||

ulūkhale yadā mātrā baddho’haṁ bhavitā priye |

udare dāmabhir loke tadā vyaktaṁ bhaviṣyati ||126||

anena nāma-mantreṇa yo’smin māsi tvayā saha |

mām arcayed vidhānena sa labhet sarva-vāñchitam ||127|| iti |

atrāpi priyayā saha rādhayā iti śrī-kṛṣṇecchayā śrī-kṛṣṇavad bālye’pi āviṣkṛta-nava-yauvanam eva iti jñeyam |

tata ārabhya nandasya vrajaḥ sarva-samṛddhimān |

harer nivāsātma-guṇai ramākrīḍam abhūn nṛpa ||128|| [bhā.pu. 10.5.18]

ity anena śrī-kṛṣṇa-prādurbhāvānantaraṁ tasām āvirbhāva-kathanāt | tatrāpi śrṣṭhatvaṁ pūrvavaj jñeyam | tatra tādṛśa-bhāvair varṇanaṁ tasyāḥ śrī-śukadevenāpi kṛtam |

ekā bhrū-kuṭim ābaddhya prema-saṁrambha-vihvalā |

ghnatīvaikṣat kaṭākṣepaiḥ sandaṣṭa-daśana-cchadā ||129|| [bhā.pu. 10.32.6]

ity anena ekāmukhyā eke mukhyāny akevalā ity amaraḥ | evaṁ śrīmad-gopāla-tapanyāṁ yad gāndharvīti viśrutā sā tu saiva jñeyā | tasyā evaṁ mukhyatv¨di-liṅgena sarvatra cāvagamāt | ataeva śrī-rādhā-saṁvalita-dāmodara-pūjā kārttike vihitā | śrī-kṛṣṇa-satyabhāmā-saṁvādīye kārttika-māhātmye ca prātaḥ-snāna-saṅkalpa-mantraṁ—

kārttike’haṁ kariṣyāmi prātaḥ-snānaṁ janārdana |

prīty-arthaṁ tava deveśa dāmodara mayā saha ||130|| [ha.bha.vi. 16.172][[23]](#footnote-24)

atra mā-sabda-prayogaḥ | tasyāḥ parama-lakṣmī-rūpatvāt |

arghya-dāna-mantre ca sākṣāt tan-nāmokteḥ | yathā—

vratinaḥ kārttike māsi snānasya vidhivan mama |

dāmodara gṛhānārghyaṁ danujendra-nisūdana ||131||

nitye naimittike kṛtsne kārttike pāpa-śoṣaṇe |

gṛhānārghyaṁ mayā dattaṁ rādhayā sahito hare ||132|| [ha.bha.vi. 16.174-175]

iti yugmatvena upādānāt tasyā eva śreṣṭhatvam | tad-yugalopāsanāyāṁ bhaviṣya-purāṇa-vacanaṁ darśitam eva | tathā daśādhyāyi-kārttika-māhātmyaṁ cen nūnaṁ pādmānugataṁ syāt tarhi tatra tad-yugalo pāsanaṁ prakaṭataram eveti | tathā vāsanā-bhāṣyotthāpita āgneya-vacane’pi tasyāḥ śreṣṭhatvam | yathā—

gopyaḥ papracchur uṣasi kṛṣṇānucaram uddhavam |

hari-līlā-vihārāṁś ca tatraikāṁ rādhikāṁ vinā |

rādhā tad-bhāva-saṁlīnā vāsanāyā virāmitā ||133|| ity ādi |

atra tad-bhāva-saṁlīnā ity anena divyonmāda-maya-vacanaṁ madhupa kitava-bandho ity ādikaṁ tasyā eveti vijñāpya sarvāsu gopīṣu tasyāḥ śreṣṭhyaṁ darśitam | yuktaṁ ca tat tu yataḥ | śrī-kṛṣṇānveṣakartrīṇāṁ tāsāṁ tām evoddhiśya tad idaṁ vacanaṁ śrūyate yathā—

anayārādhito nūnaṁ bhagavān harir īśvaraḥ

yan no vihāya govindaḥ prīto’yam anayad rahaḥ ||134|| [bhā.pu. 10.30.28]

apy eṇapatny upagataḥ priyayeha gātrais

tanvan dṛśāṁ sakhi sunirvṛtim acyuto vaḥ |

kāntāṅga-saṅga-kuca-kuṅkuma-rañjitāyāḥ

kundasrajaḥ kulapater iha vāti gandhaḥ ||135|| [bhā.pu. 10.30.11]

bāhuṁ priyāṁsa upadhāya gṛhītapadmo

rāmānujas tulasikālikulair madāndhaiḥ

anvīyamāna iha vas taravaḥ praṇāmaṁ

kiṁ vābhinandati caran praṇayāvalokaiḥ ||136|| [bhā.pu. 10.30.12] iti |

kiṁ bahunā asyāḥ saubhāgya-vāñchā dvārakā-mahiṣīṇām api śrūyate | tatas tāsāṁ tādṛśa-vacanaṁ śrī-śukadevenāpy uditaṁ—yathā na vayaṁ sādhvi sāmrājyam ity ādy uktvā āhuḥ—--

kāmayāmaha etasya śrīmat-pāda-rajaḥ śriyaḥ |

kuca-kuṅkuma-gandhāḍhyaṁ mūrdhnā voḍhuṁ gadābhṛtaḥ ||137||

vraja-striyo yad vāñchanti pulindās tṛṇa-vīrudhaḥ |

gāvaś cārayato gopāḥ pāda-sparśaṁ mahātmanaḥ ||138|| iti | [bhā.pu. 10.83.42-43]

vraja-stry-ādīnāṁ vāñchā darśitā—

pūrṇāḥ pulindya urugāya-padābja-rāga-

śrī-kuṅkumena dayitā-stana-maṇḍitena |

tad-darśana-smara-rujas tṛṇa-rūṣitena

limpantya ānana-kuceṣu juhus tad-ādhim ||139|| [bhā.pu. 10.21.17] ity anena |

atra saty urugāya-padābja-rāgety anena [10.21.17] saha dayitā-stana-maṇḍitena ity uktyā tat kuṅkumaṁ dayitā-stanatas tasya pade lagnam iti gamyate | sā ca dayitā kuca-kuṅkuma-gandhyāḍhyam ity eka-vacanānta-nirdeśenānūditā |

tad idaṁ varṇayantīṣu tāsv api sā viśiṣṭety avagamyate | ayaṁ bhāvaḥ śrītve prasiddhāyāḥ śriyas tatra kāmanaiva śrūyate | na tu saṅgatiḥ | yad vāñchayā śrīr lalanācarat tapo vihāya kāmān suciraṁ dhṛta-vratā iti [bhā.pu. 10.16.36] nāgapatnīnām | yā vai śriyārcitam ajādibhir āpta-kāmair ity ādi [bhā.pu. 10.47.62] uddhavasyāpi vākyāt | na ca rukmiṇītve prasiddhāyāḥ śriyas tatra saṅgatiḥ | kāla-deśayor anyatamatvāt | na ca vraja-strīṇāṁ śrī-sambandha-lālasā yuktā—nāyaṁ śriyo’ṅga ity ādinā [10.47.60] tato’pi paramādhikya-śravaṇāt | tasmād rukmiṇī dvāravatyāṁ tu rādhā vṛndāvane vane ity ādy ukta-siddhāntānusāreṇa sarvato vilakṣaṇā yā śrīr virājate tām uddiśyaiva vraja-devīnāṁ tad idaṁ vākyam | tataś ca tāsāṁ yathā tatra spṛhāspadatā tathāsmākaṁ paṭṭa-mahiṣīṇām iti | saṅgamaś cāyaṁ divasa eveti sambhāvyate | tatraiva pulindānāṁ bhramaṇāt kuṅkumānāṁ lepana-karmaṇārdratvāvagamāc ca | dvayoḥ saṅgamaś cāyaṁ na sambhoga-viśeṣa-rūpaḥ | rāsa-prasaṅge—

bhagavān api tā rātrīḥ śaradotphullamallikāḥ |

vīkṣya rantuṁ manaścakre [bhā.pu. 10.29.1] ||140||

ity atraiva nava-saṅgamasya pratīyamānatvāt | anyathā tatra parīkṣārthaṁ punas tenopekṣāvacanasyāsaṅgatvāpatteḥ | tad idaṁ veṇu-prakaraṇe bhaṇitatvād veṇu-sambandhenaiva gamyate | urugāya ity anenaiṣa eva saṁsūcitaḥ | tasmād kadâcid veṇu-kṛtākarṣāyās tasyā labdha-mūrcchāyā mūrcchāśāntaye sa-kuṅkume svinne vakṣasi sambhramataḥ kevalena śrī-caraṇa-sañjīvanī-pallavena spṛśan gevādyāpi

vādyāpi samyak saṅkocānapagayamat drutam eva sa tasmân niścakrāmeti budhyate | kāścit parokṣaṁ kṛṣṇasya sva-sakhībhyo’nvavarṇayann iti uktavān | yās tu tad-anyās tāsām eva pūrṇāḥ pulindyaḥ ity ādi vacanam | tasmāt sādhv evoktam lakṣmīr abhitaḥ stritamā ity ādi | varṇitā ca sā tathaiva śrī-jayadeva-sahacareṇa mahārāja-lakṣmaṇa-sena-mantri-vareṇomāpatidhareṇa yathā—

bhrūvallī-calanaiḥ kayāpi nayanonmeṣaiḥ kayāpi smita-

jyotsnāvicchuritaiḥ kayāpi nibhṛtaṁ sambhāvitasyādhvani |

garvād bheda-kṛtāvahela-vinaya-śrībhāji rādhānane

sātaṅkānunayaṁ jayanti patitāḥ kaṁsadviṣaḥ dṛṣṭayaḥ ||141|| [[24]](#footnote-25)

śrī-jayadevenāpi rādhām ādhāya hṛdaye tatyāja vraja-sundarīḥ [gī.go. 3.1] iti, patyur manaḥ kīlitam [gī.go. 12.14] iti ca |

ata eva—

yā parā paramā śaktir mahāviṣṇu-svarūpiṇī |

tasyā vijñāna-mātreṇa parāṇāṁ paramātmanaḥ ||142||

muhūrtād eva devasya prāptir bhavati nānyathā |

ekeyaṁ prema-sarvasva-svabhāvā śrī-gokuleśvarī |

anayā sulabho jñeya ādidevo’khileśvaraḥ ||143||

ity utthāpita-pañcarātra-vacanaṁ sarvopari virājamānaṁ bhavatīty alam ativistareṇa pramāṇa-vacana-saṅgraheṇa |

tasmāt sarvāsāṁ gopīnāṁ rādhikātigarīyasī |

sarvādhikyena kathitā yat purāṇāgamādiṣu ||144||

ataḥ sādhūktaṁ śrīdāmodara-rādhārcanam arhati vraja-sthānām ity ādi |

rādhā vṛndāvane yadvat tadvad dāmodaro hariḥ |

darśiteṣu ca śāstreṣu tad-yugmaṁ tat tad-īśituḥ ||145||

rādhayā mādhavo devo mādhavenaiva rādhikā |

vibhrājante janeṣveti pariśiṣṭa-vacas tathā ||146||

na viṣṇunā vinā devī na hariḥ padmajāṁ vinā |

hayagrīva-pañcarātram iha prakaṭitaṁ yataḥ ||147||

kārttika-vrata-caryāyām atas te yugma-devate |

rādhā-dāmodarābhikhye vīkṣyete loka-śāstrayoḥ ||148||

kiṁ bahūktyā kuṇḍa-yugmaṁ tayor yugmena vīkṣyate |

śāstre ca darśitā tasmāt kaimutyād yugmatā tayoḥ ||149||

umā-maheśvarau kecit lakṣmī-nārāyaṇau pare |

te bhajantāṁ bhajāmas tu rādhā-dāmodarau vayam ||150||

iti śrī-vṛndāvana-vāsinaḥ kasyacij jīvasya śrī-rādhā-kṛṣṇārcana-dīpikā sadā dedīpyamānatām apadyatām ||

śrī-guru-caraṇa-kamalebhyo namaḥ |

śrī-kṛṣṇa-caitanya-candrāya namaḥ |

śrī-rādhā-dāmodarābhyāṁ namaḥ ||

1. This verse is used by Jiva as the maṅgalācaraṇa in other works also. [↑](#footnote-ref-2)
2. This verse is quoted at Gopāla-campū 1.25. [↑](#footnote-ref-3)
3. Portions of RKAD have been lifted wholesale from the Sandarbhas. [↑](#footnote-ref-4)
4. This verse is, but for mukundasya in the place of *hi kṛṣṇasya*, the same as la.bhā. 2.1. The following section follows closely on la.bhā. 2. [↑](#footnote-ref-5)
5. These two lines are la.bhā. 2.8, which finishes *yat proktaṁ tasya māhātmyaṁ skānda-bhāgavatādiṣu.* [↑](#footnote-ref-6)
6. [SkandaP] la.bhā. 2.9 [↑](#footnote-ref-7)
7. la.bhā. 2.12, which begins *pāṇḍavāḥ sarvataḥ śreṣṭhāḥ*. [↑](#footnote-ref-8)
8. KṛṣṇaS 59\* [p22], 82 [p33] [↑](#footnote-ref-9)
9. The first two lines follow la.bhā. 2.22. *sarvebhyo* for *bhagavān*. [↑](#footnote-ref-10)
10. The last two lines are Lbhag 2.25. [↑](#footnote-ref-11)
11. The second line is exactly 2.41, the first line of which is *na citraṁ prema-mādhuryam*

*āsāṁ vāñched yad uddhavaḥ* | [↑](#footnote-ref-12)
12. This is the starting point of the *Bhagavat-sandarbha*. The two following verses are quoted in section 16 and 21. [↑](#footnote-ref-13)
13. The following passage ending with viśuddhatvam is in BhagS 117. [↑](#footnote-ref-14)
14. This entire section beginning with *hlādinī sandhinī saṁvit* is found in Bhagavat-sandarbha, section 117. [↑](#footnote-ref-15)
15. This appears to be evidence that 8 is the original source of the material, not 117. To be followed. [↑](#footnote-ref-16)
16. k. This section can be found in RKAD 12-13. [↑](#footnote-ref-17)
17. This section quoted from Bhagavat-sandarbha 118. [↑](#footnote-ref-18)
18. From here to *darśitavān*, KṛṣṇaS 185-186, page 110. See also Gopāla-campū 15.75. [↑](#footnote-ref-19)
19. GCP 15.73-75 [↑](#footnote-ref-20)
20. BRS 1.2.301-2 [↑](#footnote-ref-21)
21. KK 3.82; KṛṣṇaS 106 [p49fn] attributed to *Mṛtyu-sañjaya-tantra*. Padyāvalī 46, attributed to Śaradākara. [↑](#footnote-ref-22)
22. This is a well-known verse, but is not in any of the Bilvamangala collections. [↑](#footnote-ref-23)
23. Alternative numbering 16. 84 [↑](#footnote-ref-24)
24. Padyāvalī 259; SKM 1.55.3, (umāpatidharasya) || [↑](#footnote-ref-25)